  Юлия Ильмурзина 22-тӥ инвожое Ижкарысь Ялан ӝуысь тыл дорын «Мар со Родина?» ужрад ортчиз. 10:00 часын «Возь вылын музей» ужаны кутскиз, отын ожгар техникаен, Быдӟым Атыкай ожлы сӥзем гожтэм книгаосын, поисковикъёсын шедьтэм арбериосын тодматскыны луиз. Со сяна, кырӟанъя, эктонъя но кылбур лыдӟонъя площадка ужаз, ивортэ «Удмуртия» агентстволэн корреспондентэз. Дэри черкогуртысь «Ветер перемен» театр коллектив но лыктӥз. «Та выллем ужрадъёс пиналъёслы вордскем интызэс золгес яратыны сям-йылол пыӵато. Туала вакытэ со тужгес но кулэ. Тани туннэ но сыло ож вакытысь машинаос, возьматӥсько пӧртэм тӥрлыкъёс но арбериос. Мар ке но пыртӥ возьматоно ук ож вакытэз», — вераз Удмуртиысь Йӧскалык музейын ужась Ксения Жукова. Быдӟым Атыкай ожлэн историысьтыз учыръёсты но пусйымон нуналъёсты тодэ уськытонэн валче пиналъёслы квест-шудон ортчытӥзы. Та ужрадэз Удмуртиысь егитъёслэн «Долг» огазеяськонзы но «Волонтёры Победы» кар штаб радъязы. «Пиналъёслы одно ик верано, кызьы песятайёсмы, атайёсмы, агай-вынъёсмы музъеммес тушмонлэсь утизы, нылкышноос но нылпиос секыт ужъёсты быдэстӥзы. Ваньзэ сое туала егитъёс тодыны но котьку сюлэмазы но йыразы возьыны кулэ. Мынам атае но агае Быдӟым Атыкай ожын быремын. Али соослэсь нимъёссэс нылпиослэн пиналъёссы нулло», — вераз Нина Тюрина. 22-тӥ инвожое 4 часын чукна Ижкарысь Ялан ӝуась тыл дорын Буре ваён но кайгырон нуналлы сӥзем митинг ортчиз. Собере вань люкаськемъёс Ялан ӝуась тыл доры сяськаос понӥзы. Тегъёс: Ижкар Удмуртия пиналъёс Мерлык БыдӟымАтыкайож  